થોડા દિવસમાં કેયૂરીની મમ્મી આવીને માસીને ત્યાં રહી અને કેયૂરી સાથે ખુબ બેસીને એની બાળપણની વાતો કરે, પપ્પા કેવા લાડથી રાખતા. કેયૂરી કોલેજના પહેલા વર્ષમાં આવી અને પપ્પાનું મૃત્યુ થયેલું. માસીની ઓળખાણમાં અહીં પીકેશ સાથે લગ્ન કરી આવી ગયેલી પણ મમ્મી એકલી છે તે બહુ સાલ્યા કરતુ. ડિલિવરી સરસ રીતે થઇ ગઈ અને સુંદર બાબાનો જન્મ થયો. કેયૂરીની મમ્મીએ સવારથી સાંજ સાથે અહીં બધું સાચવી લીધું. મહેમાનો સાથે બેસીને કપિલાબેને નવા આવેલા બાળકનો દેખાવ અને લક્ષણો કેવા એમના પરિવાર પર પડયા છે તેનો વાર્તાલાપ ચાલુ રાખ્યો. કેયૂરીની મમ્મી તો બાળકની કાળજી લેવામાં અને રસોડામાં વ્યસ્ત રહેતા. એમની ઓળખાણ આવનારા મહેમાનો સાથે કરાવવાનું કપિલાબેને જરૂરી નહિ સમજ્યું. નામ પાડવાની વિધિ પણ પતી, ત્યારબાદ ત્રણ એક મહીના પછી કેયૂરીની મમ્મીએ ગામ જવાની તૈયારી કરી અને કેયૂરીને દુઃખની સાથે થોડી હાશ પણ થઇ, વિચાર્યું આવી ઓશિયાળી કેદમાંથી તો છૂટી, હું મેનેજ કરી લઈશ અને હવે કુળદીપક તો સાસુજી સાચવશેને…?